- Det her et reelt problem, som er hverdag for mange mennesker. Det gør det svært i forhold til udviklingen i bosætning og tiltrækningen af arbejdskraft. Jeg synes, det er for vigtig en sag at føre politisk krig omkring lige nu, siger Magnus Heunicke (S).

Uklart hvem der må få bredbåndsmillioner

Regeringens forslag om at afsætte 300 millioner til at sikre bredbånd til alle møder opbakning fra alle sider. Men ingen aner, hvem der må søge pengene, og hvordan de skal ud og arbejde.

Hvorvidt det bliver kommunerne, borgere eller teleindustrien, der kan få del i pengene, er nemlig et spørgsmål, der først skal afklares i løbet af de kommende forhandlinger om Vækstpakken. Det oplyser klima- og energiministeriet til sn.dk.

Hos regeringspartiet Venstre hælder finansordfører, Jacob Jensen, til, at det er operatørerne, der skal have del i pengene.

- Pengene skal ud og arbejde der, hvor tingene ikke længere kan hænge sammen rent kommercielt for operatørerne. Jeg mener, at det er operatørerne, der skal kunne søge pengene, da det vil blive alt for bøvlet og bureaukratisk, hvis det er kommunerne, der skal kunne søge pengene, siger Jacob Jensen, der er valgt i Kalundborg/Odsherred-kredsen.

SFs it-ordfører Jacob Mark, der er valgt i Køge-kredsen, roser regeringens udspil. Men han er uenig med Jacob Jensen i, hvem der bør kunne søge bredbåndsmillionerne.

- Der er en konflikt mellem os og de borgerlige om, hvorvidt det skal være enkeltpersoner eller kommunerne, der skal kunne søge pengene. Vi synes, det er bedst, at det er de store fællesskaber, der kan søge pengene, siger Jacob Mark.